**Kremeň** je minerál kryštalizujúci v trigonálnej sústave, chemicky oxid kremičitý - SiO2. Odhaduje sa, že tvorí asi 12% objemu zemskej kôry. Jeho názov pravdepodobne pochádza z germánskeho slova „Quarz".  Po prvýkrát sa názov kremeň uvádza v dielach Georgiusa Agricolu v roku 1530. 

Kremeň patrí k najrozšírenejším minerálom. Vytvára prizmatické kryštály zakončené plochami klenca alebo dipyramídy. Kryštálové plochy bývajú často ryhované. Kryštály môžu byť zdvojčatené a rozlične deformované. Tento minerál máva celistvú, zrnitú alebo kryptokryštalickú podobu, prípadne sa vyskytuje v konkréciách. Jeho farba je rôznorodá - môže byť biely, sivý, červený, purpurový, ružový, žltý, zelený, hnedý, čierny ale aj bezfarebný; vryp má biely. Mnohé z jeho odrôd patria k polodrahokamom. Kremeň je priehľadný až priesvitný minerál so skleným leskom na čerstvom povrchu. Odroda ametyst je typická fialovým sfarbením.

Charakteristika
---------------

Zaraďuje sa k oxidom, jeho chemický názov je oxid kremičitý. Môže obsahovať prímesi hliníka, lítia, bóru, železa, horčíka, vápnika, titánu, draslíka a rubídia.

### Fyzikálne vlastnosti

V Mohsovej stupnici tvrdosti má tvrdosť presne 7, ale je krehký. Jeho hustota je 2,65 g/cm3, ale udáva sa v rozsahu od 2,6 do 2,7 g/cm3. Kremeň nemá štiepateľnosť, lom má lastúrový, trieštivý, niekedy nerovný. Kremeň je známy piezoelektrickými vlastnosťami, čiže schopnosťou generovať elektrické napätie po mechanickom stlačení.

### Optické vlastnosti

Farba býva rozmanitá, od bezfarebných odrôd (krištáľ) cez bielu, mliečnobielu, žltú, hnedú, čiernu, ružovú, fialovú až po zelenkavú až modravú. Môže mať rôzne farby podľa inklúzií a vrastlíc, alebo pseudomorfózy (železitý kremeň, tigrie a sokolie oko a pod.). Vyskytujú sa zvláštne farebné efekty ako asterizmus, efekt oka, vzácne i aventuresencia. Kremeň je priehľadný, priesvitný i nepriehľadný, jeho lesk je sklený alebo matný. Plechromizmus, čiže odlišná absorpcia svetla vo vzťahu k optickým osiam, je slabý. Luminiscencia býva niekedy žltá, krémová, oranžová a zelenkavá.

### Kryštalografia

Kryštalická sústava je trigonálna (trojuholníková), alebo, pri vysokoteplotných kremeňoch, hexagonálna (šesťuholníková). Trigonálne kremene majú pseudohexagonálny habitus. Kremeň sa vyskytuje v podobe kryštálov, ďalej zrnitých a masívnych agregátov. Podľa niektorých charakteristických kryštalických typov a agregátov sa rozlišuje kremeň hviezdový – hviezdovec, kremeň čapičkový – kapový, alebo kremeň žezlovitý. Tvary kryštálov sú prizmatické, dipyramidálne, pseudokubické, časté sú zákonité zrasty kryštálov (*dauphinésky zákon* - (pravý + pravý alebo ľavý + ľavý jedinec , *brazílsky zákon* – pravý + ľavý jedinec, *japonský zákon* - vertikály zrastajúcich jedincov zvierajú uhol 84°33´).

### Mechanické vlastnosti

Suchý kremeň nepodlieha ľahko mechanickej deformácii (potrebné teploty od 1300 °C a tlaky okolo 1GPa), keďže trojrozmerné väzby medzi Si - O sú kovalentné a veľmi pevné. V prírode sa bežne deformuje aj pri nižších teplotách v dôsledku prítomnosti vody (tzv. hydraulické oslabenie), ktorá znižuje jeho teplotnú odolnosť na 300 °C pri tlaku okolo 100 MPa. Príčinou tohto javu je fakt, že aj malé množstvo vody narúša väzby Si - O.

Typickou nízkoteplotnou deformáciou kremeňa pri teplotách od 250-400 °C dochádza k dislokačnému sklzu podľa bazálnej plochy {0001}. Pri teplotách v rozmedzí 400-600/700 °C sa uplatňuje prizmatický podľa plôch {1010} a rombický sklz podľa plôch {1011} a {0111}.

Vznik
-----

Tento minerál sa vyskytuje zvyčajne vo vyvretých, premenených a usadených horninách. Vzniká v magmatitoch, pegmatitoch (niekedy prerastený so živcami), hydrotermálnych žilách, v žilách alpského typu. Sú známe paragenézy kremeňa so živcami, sľudami a v menšej miere amfibolmi. S olivínmi a pyroxénmi sa vyskytuje zriedkavo, pretože s nimi nekoexistuje v tavenine. V prírode je rozšírený ako dôležitý horninotvorný minerál. V kyslých vyvretých horninách je kremeň vždy podstatnou súčasťou (nad 20 %). V kremencoch je takmer monominerálnou zložkou. Bežne je možné ho nájsť na rudných žilách.  Bežný je kremeň žilný, odolný proti zvetrávaniu (preto kremenné žily morfologicky vystupujú nad okolitý terén), a je hojný v náplavoch (obliaky).. V hydrotermálnych žilách kremeň niekedy tvorí až 90% výplne. Známe sú kryštály s hmotnosťou rádovo desiatky ton, napríklad 40 tonové kryštály z Brazílie, alebo 70 tonové kryštály z Kazachstanu.

Poznávanie
----------

Animácia undulózneho zhášania zrna kremeňa pozorovaného v ortorule pri skrížených nikoloch.
Kremeň sa rozpúšťa iba v kyseline fluorovodíkovej. Kremeň rýpe do skla. V polarizačnom mikroskope býva väčšinou alotrimorfný, nemá ohraničenie a má slabý reliéf. Je veľmi podobný ortoklasu. Pri skrížených nikoloch môže mať typické undulózne zhášanie, čo je typické najmä pre kremeň metamorfného pôvodu.

Lokality
--------

### Lokality vo svete

Mliečny kremeň zo zbierok USGS
Okrem Brazílie a Kazachstanu sa hojne vyskytuje aj v Poľsku, Taliansku, Rusku, Ukrajine, Švajčiarsku, Rakúsku, na Madagaskare, v Kanade a USA.

### Na Slovensku

Jeden z najbežnejších minerálov. Pekne vyvinuté kryštály pochádzajú z Banskej Štiavnice, Banskej Belej, Kremnice, kusová záhneda sa vyskytuje v okolí Málinca (okres Poltár). Býva hlavnou zložkou nerudnej žiloviny takmer všetkých hydrotermálnych ložísk, hlavná zložka pegmatitov.

Použitie
--------

Kremeň je dôležitý pre keramický, sklársky a stavebný priemysel, využíva sa v metalurgii, elektrotechnike, optike a klenotníctve. Spočiatku sa prírodný krištáľ používal v elektrických oscilátoroch, v súčasnosti ho nahradili syntetické kryštály. Vďaka dobrým optickým vlastnostiam sa z krištáľu často brúsia šošovky a prizmy. Kremeň vyniká nepatrnou rozťažnosťou a výbornou priepustnosťou pre ultrafialové lúče.  Čistý kremeň je základnou surovinou pre výrobu skla a uplatňuje sa tiež ako brúsidlo pri výrobe keramiky a porcelánu. Kremenný piesok a štrk je základnou stavebnou surovinou. Niektoré chalcedóny a acháty sa hodia na výrobu laboratórnych trecích misiek a brúsnych kameňov.

Odrody kremeňa
--------------

Väčšina autorov[chýba zdroj] rozdeľuje kremeň na dve základné skupiny:

### Fanerokryštalické (jasnokryštalické) odrody

* krištáľ - bezfarebná a priehľadná odroda kremeňa
* Marmarošský diamant
* záhneda - hnedý kremeň
* ametyst - fialový kremeň
* citrín - žltý kremeň
* ametrín - rôznofarebný - fialovo/žltý kremeň
* mliečny kremeň - mliečne biely kremeň
* morión - čierny kremeň
* sokolie oko - modrošedý z prekremeneného krokidolitu
* tigrie oko - kremeň/chalcedón prestúpený krokidolitom
* mačacie oko - zelenomodrá odroda kremeňa s azbestom
* avanturín - červenohnedý alebo žltkavý kremeň s primiešanými šupinkami zlatožltej alebo zelenej sľudy
* prazém - špinavo zelený kremeň
* modrý kremeň - modrý kremeň, farba v dôsledku rozptylu svetla na vrastliciach rutilu alebo turmalínu
* rutilový kremeň - kremeň s jemnými vrastlicami rutilu
* ružový kremeň - ružový voľne kryštalizovaný kremeň
* ruženín - ružový kusový kremeň
* turmalínový kremeň - kremeň s jemnými turmalínovými vrastlicami
* zafírový kremeň - amfibolovitý, žltohnedý až modrastý
* železitý kvarcit - hornina najmä z hrdzovohnedého kremeňa

### Kryptokryštalické (skrytokryštalické) odrody

* chalcedón - všetky jemnozrnné kremene
* achát - viacfarbene prúžkovaný alebo vrstevnatý nerast tvorený zmesou chalcedónu kremeňa
* chryzopras - jablkovo zelený chalcedón
* ónyx - jemné rôznofarebné vrstvy chalcedónu
* plazma - špinavo zelený chalcedón
* sardónyx - achát s s bielymi a hnedými vrstvičkami
* flint, pazúrik, rohovec - veľmi jemnozrnná hornina/agregát kryptokryštalického kremeňa
* heliotrop - zelený chalcedón s červenými škvrnami
* jaspis - spravidla matný, hrdzavočervený chalcedón
* karneol - žltý až červený chalcedón
* machový achát - chalcedón s dendritmi

Pozri aj: žilný kremeň

Typy kremeňa podľa rastu kryštálu
---------------------------------

Existuje 8 typov kremeňa, z toho najdôležitejšie sú: 

* žezlovitý kremeň
* okenný kremeň
* vláknový kremeň
* kockovitý kremeň

Skupina kremeňa
---------------

Tzv. skupina kremeňa zahŕňa tieto modifikácie kremeňa (čiže rovnaký vzorec, ale odlišné mriežky):

* **α-kremeň** - nízkoteplotný kremeň, trigonálna sústava
* **β-kremeň** - vysokoteplotný kremeň, hexagonálna sústava
* **α-tridymit** - nízkoteplotný tridymit, triklinická, monoklinická, alebo rombická sústava
* **β-tridymit** - vysokoteplotný tridymit, hexagonálna sústava
* **α-cristobalit** - nízkoteplotný cristobalit, tetragonálna sústava
* **β-cristobalit** - vysokoteplotný cristobalit, kubická sústava
* **coesit** - vysokotlakový kremeň, monoklinická sústava
* **stišovit** - vysokotlakový kremeň, tetragonálna sústava
* **keatit** - umelo pripravený vysokotlakový kremeň, tetragonálna sústava
* **opál** - (niekedy nepovažovaný za člena tejto skupiny), amorfný
* **lechatelierit** - (niekedy nepovažovaný za člena tejto skupiny), amorfný

Referencie
----------

1. ↑   *Křemen, SiO2* [online]. velebil.net, [cit. 2010-01-04]. Dostupné online.
2. ↑  Ďuďa, R. Rejl, L. 2001: *Kameny z celého světa.* Granit, Praha, 320 s.
3. 1 2  Putiš, M. 1993: *Petrotektonika.* Univerzita Komenského, Bratislava, 126 s.
4. 1 2  HUDECOVÁ, M. *Oxidy a hydroxidy – kremeň* [online]. infovek.sk/, [cit. 2010-01-04]. Dostupné online.
5. ↑   *Křemen* [online]. oa.svitavy.cz. Dostupné online.
6. ↑   *Systematická mineralogie » Třídy » Oxidy » Oxidy typu MO » Skupina SiO2 » Křemen* [online]. skripta.dictor.net. Dostupné online.

Pozri aj
--------

* Zoznam minerálov

Iné projekty
------------

CommonsWikislovník
* Spolupracuj na Commons Commons ponúka multimediálne súbory na tému **kremeň**
* Spolupracuj na Wikislovníku Wikislovník ponúka heslo ****kremeň****.

Externé odkazy
--------------

* Mineraly.sk - zdroj, z ktorého pôvodne čiastočne čerpal tento článok
* Kremeň na www.mindat.org